input: A BIZOTTSÁG 1216/2013/EU VÉGREHAJTÁSI RENDELETE
  (2013. november 28.)
  az iskolagyümölcs-program keretében a tagállami stratégiák és támogatási kérelmek Bizottság részére történő bejelentésének határideje és a támogatás végleges felosztására vonatkozó bizottsági határozat meghozatalának határideje tekintetében a 288/2009/EK rendelettől való eltérésről
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 103h. cikke f) pontjára, összefüggésben 4. cikkével,
  mivel:
  (1)
  A 288/2009/EK bizottsági rendelet (2) 4. cikkének (1) bekezdése értelmében azoknak a tagállamoknak, amelyek bármely, augusztus 1. és július 31. közötti időszakra igénylik az 1234/2007/EK rendelet 103ga. cikkének (1) bekezdésében említett támogatást, stratégiájukat azon év január 31-ig be kell jelenteniük a Bizottságnak, amely évben az érintett időszak megkezdődik.
  (2)
  A mezőgazdasági termékpiacok közös szervezésének létrehozásáról szóló európai parlamenti és tanácsi rendeletre (az egységes közös piacszervezésről szóló rendelet) (3) irányuló bizottsági javaslat, valamint a társjogalkotók között a közös agrárpolitikával (KAP) kapcsolatban létrejött politikai megállapodás értelmében 2014. január 1-jétől az iskolagyümölcs-program több fontos eleme - nevezetesen a támogatások teljes összege és a társfinanszírozási arányok - módosulni fog.
  (3)
  Az iskolagyümölcs-program új elemeinek 2014. január 1-jétől történő alkalmazása nem teszi lehetővé a tagállamok számára, hogy a stratégiák bejelentésének határideje előtt az új keretekhez igazítsák stratégiájukat.
  (4)
  Ezért átmeneti intézkedésként kell engedélyezni azon tagállamoknak, amelyek a 2014/2015-ös tanévben iskolagyümölcs-programot kívánnak megvalósítani, hogy a 2014. augusztus 1. és 2015. július 31. közötti időszakra vonatkozó stratégiájukat és támogatási kérelmüket 2014. április 30-ig jelenthessék be.
  (5)
  Tekintettel arra, hogy az új KAP módosítja az iskolagyümölcs-program általános költségvetését, a 2014. augusztus 1. és 2015. július 31. közötti időszakra vonatkozó támogatás végleges elosztására vonatkozó bizottsági döntéshez - a 288/2009/EK rendelet 4. cikke (4) bekezdésének harmadik albekezdése értelmében - rendelkezésre álló határidőt hasonlóképpen helyénvaló 2014. június 30-ig meghosszabbítani.
  (6)
  Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
  ELFOGADTA EZT A RENDELETET:
  1. cikk
  (1) A 288/2009/EK rendelet 4. cikkének (1) bekezdésétől eltérve a tagállamok a 2014. augusztus 1. és 2015. július 31. közötti időszakra vonatkozó stratégiájukat és támogatási kérelmüket legkésőbb 2014. április 30-ig jelenthetik be a Bizottságnak.
  (2) A 288/2009/EK rendelet 4. cikke (4) bekezdésének harmadik albekezdésétől eltérve a 2014. augusztus 1. és 2015. július 31. közötti időszakra vonatkozóan a Bizottság 2014. június 30-ig határoz az uniós támogatás végleges felosztásáról.
  2. cikk
  Ez a rendelet az Európai Unió Hivatalos Lapjában való kihirdetését követő harmadik napon lép hatályba.
  Ez a rendelet 2014. június 30-án hatályát veszti.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2013. november 28-án.